136 Fides

Secundum Apostolus, Heb. 11[:1]: *Fides* est *substantia rerum sperandarum, argumentum non apparentium*. Fecit, enim, fides ut speremus ea quo non videntur. Vnde Augustinus in libro *Sententiarum Prosperi*, 128, intellectui viam fides aperit, infidelitas viam claudit. Vnde Ysai. [7:9], Nisi *credideritis, non* integrietis.

Item Augustinus, *Super Johannem,* homilia 40, magnum est quod incipit a fide. Quicquid te delectat in arbore, de radice surrexit. Sed vides radicem, et non delectaris, vides arborem et[[1]](#endnote-1) miraris. Inde surrexit quo[[2]](#endnote-2) non delectaris.

Item, Chrisostomus, *Homilia* 20, si adulteratus fuerit Christianus ruina est, sed potest surgere sicut Dauid, sed si in fide preuaricatus fuerit ruina magna est, quia funditus ruit. Exemplum ad hoc in bello, si homines huic inde cadant ad huc exercitus sperat quod preualebit, sed si vexillum deiciatur quasi omnis ex parte illa desperant. Hoc vexillum est fidei depicta varietate articulorum.

Ideo, Rom. 11[:20]: *Tu autem fide stas.* Augustinus, *De verbi Apostoli*, nulle sunt maiores diuitie, nulla maior mundi substantia quam fides[[3]](#endnote-3) catholica. Item in quodam *Sermone*, credamus hoc initium[[4]](#endnote-4) uite et religionis nostre, fixum in fide cor habere, in fide viuere, ab omnibus seductoriis abstinere, mala temporalia sustinere, ne in illis defluamus, nec in istis frangantur. Exemplum in natura, secundo *De animalibus,* capitulo 4, dicitur quod in mari est quidam piscis qui inter vndas tenet nauem inmobilem et tamen ab existentibus in naui non videtur. Sic in mari huius mundi praua fides tenet nauem ecclesie ne mergatur et tamen ab existentibus in ecclesia non videtur. Vnde, 1 Pet. 1[:7]: *Probatio fidei uestre pretiosior* sit *auro.* Nam aurum licet non minuatur per ignem nec in calore nec in valore non augetur, sed fides augetur in igne tribulacionis.

Vnde, Luc. 17[:5-6]: Cum discipuli *dixerunt Domino* : Auge *nobis fidem*, ille respondit: *Si habueritis fidem sicut granum sinapis*, diceretis *huic arbori moro: Eradicare, et transplantare in* mari, *et* obediret *vobis.* Credere septem articulos pertinentes ad diuinitatem et septem pertinentes ad humanitatem. Dicitur mensura fidei quasi non licet extendere nec diminuere sicut faciunt sortiligi et heretici.

Vnde, Rom. 12[:3]: *Non plus sapere quam oportet sapere, sed sapere ad sobrietatem: et unicuique sicut divisit Deus mensuram fidei*. Hanc autem diminuunt ficte credentes qui putant solam fidem sufficere sine operibus, set hoc est /f. 40vb/ Iacobus [2:20] qui dicit quod *fides sine operibus mortua est*. Cuius racionem dat Chrisostomus, *Homilia* 15, et *Homilia* 18, sicut lucerna non ex oleo accenditur sed per oleum nutritur, sic fides non ex opere nascitur sed per opera nutritur. [1] Cor. 2[:1-5] quod est fundamentum uite iudicatur mortuum quando in membris exterioribus se non ostendit, modo fides est quasi fundamentum vite spiritualis iuxta illud, Rom. 1[:17]: *Justus* mens *ex fide vivit*. Iccirco nisi se ostendat per opera iudicatur mortua. Inde, secundum Ysidorum libro 8, fides dicitur eo quod fit.

¶ In hiis igitur notandum est quod ad hoc quod fides dicitur eo quod fit, sic formata[[5]](#endnote-5) et valida, requiritur quod sit mensurata et perfecta sicut superius dicitur, ut videlicet non sit superflua sicut patet in sortilegis et hereticis, non contracta nec diminuta sicut patet in hesitantibus et vacillantibus, qui ad tempus credunt et in tempore temptacionis recedunt, sed quod fit perfecta, credens xii. articulos qui continentur in Simbolo Apostolico.

Secundo, requiritur quod fides sit viua non mortua. Mortua est quando est sine operibus sicut signum arefactum, Jac. 2[:26]: *Sine operibus mortua est*; Gal. 5[:6]: *In Christo Jesu neque circumcisio aliquid valet*, et sequitur, *sed fides, que per* dilectionem *operatur*. Quid prodest voluntatem Domini scire et non facere.

Tercio, requiritur quod fides sit magna non modica sicut patet in histrionibus, Matt. 14[:31]: *Modice fidei, quare dubitasti?* Sed debet esse magna ut si in solo Deo confiderat homo quamuis naturalis racio contradicat sicut patet in Abrahe, Gen. 15[:6]: *Credidit Abram Deo*, etc.

¶ Item, debet esse magna ut in aduersitate non deficiat, sed Matt. [17:19]: *Si habueritis fidem sicut granum sinapis*, etc. Granum sinapis quanto[[6]](#endnote-6) magis territur tanto forcius viget. Talis fuit fides martirum *qui per fidem vicerunt regna,* Heb. 11[:33], de qua [1] Joan. 5[:4]: *Hec est victoria, que vincit mundum, fides nostra*.

Item, debet esse magna ut si differatur peticio non desistat a petendo donec optineat sicut patuit in muliere Cananea, Matt. 15[:28]: *O mulier, magna est fides tua: fiat.*

Hic etiam nota quod fides comparatur multis rebus nam figuratur per mundum speculum, per dextrum oculum, per sponse annulum. De primo, sicut turris magna in modico speculo cernitur sic maiestas diuina in fide amplexatur, Sap. 7[:26]: *Speculum sine macula Dei majestatis*.

De secundo, sinister oculus est[[7]](#endnote-7) racio que solum de naturalibus iudicat, sed dexter oculus est fides que naturalia transcendunt et captiuat *omnem intellectum in obsequium Christi*, 2 Cor. 10[:5]. Et sicut qui amisit oculum dextrum inutilis est ad bellandum eo quod scutum operit sinistrum oculum, sic non potest cauere hostem, qui non habet fidem. Vnde, Naas Amonites dixit viris Iabes *In hoc feriam uobiscum fedus*, *ut eruam* vobis *oculos dextros*, 1 Reg. 11[:2]. Naas interpretur serpens et signat diabolum qui nititur auferre fidem. Ipse nempe sicut coruus infernalis primo inuadit oculum prede.

¶ De tercio, dicitur Ose. 2[:20]: *Sponsabo te mihi in fide*. Et potest fides dici anulus argenteus quia lucet per cogitacionem resonat per confessionem, Rom. 10[:10]: *Corde creditur ad justitiam: ore autem fit confessio ad salutem*.

Item, fides comparatur signo vexillari, scuto militari, radio solari. De primo, quando illud signum cernitur signum est quod Dominus presens est, Ysai. 11[:12]: *Levabit* Dominus *signum in* *nationes*, id est, fidem super credentes.

¶ De secundo, sicut scutum triangulum minuit a parte sinistra vbi iacet cor, sic fides credens Deum trinum armat contra aduersitatem, Eph. 6[:16]: *In omnibus sumentes scutum fidei.*

De tercio, sicut sol cernitur propriis radiis non candelis, non fascibus, sic Deus cernit radio fidei non lumine naturalis racionis ut dicit Ambrosius.

¶ In hiis que fidei sunt creditur piscatoribus non dialecticis, Eccle. 11[:7]: *Dulce lumen, et delectabile [est] oculis videre solem*. Sed sicut sol non videtur in propria rota nisi ab aquila, sic nec Deus in propria essencia nisi a viro contemplatiuo et sicut cecus non videt viam et cum credit eam docenti et etiam baculo viam tangenti ita simplices Matt. [13:13-15] qui per se sacramenta non vident credunt tamen videntibus, id est, prelatis, pastoribus, et docto- /f. 41ra/ ribus.

Item, circa fidem sic distinguitur quod fides debet esse integra, immolata, fidelis, et firma. Primo, debet esse integra ut non senciat defectum in articulis quia Cor. 13[:4, 7]: *Caritas … omnia credit*, scilicet, que necessaria sunt ad salutem, et etiam quod fides non sit diminuta in operibus, nam fides dicitur ethimologice eo quod fiant dicta. Secundo, debet esse immolata, id est, nullo errore corrupta. Tercio, debet esse fidelis ut homo credat Deum, Deo, in Deum. Quarto, debet esse firma ut modo ad tempus credat et etiam temporem recedat, Luc. 8[:13].

Ideo, dicit Augustinus, nichil debet esse firmius homini sua fide, adeo quod pro eo defensanda debet se morti exponere cum necesse fuerit, sicut dicitur 1 Macc. 16[:16]. Iccirco, Christus edificauit ecclesiam suam supra firmam petram [Matt. 7:25] que pocius frangitur quam flectitur, non super alique metallum quod flecti potest nam vere credens facilius moritur quam a fide flectitur. Vnde versus:

¶ Integra, firma, fides sit et inuiolata, fidelis. Set et quamuis fides Christiana racionem et intellectum humanum transcendat eam tamen firmant Christi miracula, martirum excidia roborant, raciones declarant, similitudines scripture quoque manifestant. Vnde versus:

¶ Scripta fidem monstrant, firmant miracula, testes, / Roborat exemplum, sermo, racio manifestat. Istam fidem impugnant et cantatrices que solis verbis imprecantur, contra quos loquitur Augustinus, *De civitate* libro 11, vbi dicit Reymundus, quod colligentes herbam medicinalem cum simbolo uel oracione Dominica uel scribens cartam et ponens super infirmum in nomine saluatoris dummodo autem supersticiosum non immisceat non reprobatur, sicut habetur [Causa] 26, quest. 5, *Non liceat*, et quest. 7, *Non obseruetis*.Sed huius carmina non debent tale sed super ipsum infirmum secundum illud Marc. vltimo [16:18] super illos *manus imponent*, suple in nomine Christi et non super aliud, sicut habetur 26 quest. 7, *Non obseruetis.*

¶ Item, istam fidem impugnant ciromantici, id est, manuum inspectores qui per lineas et plicas in manibus predicunt fictura contingencia utpote quot viros mulier habebit, an alius sit promouendus, quando finiendus, que omnia reprobantur cum illa solummodo consistant in Dei situ.

¶ Item, reprobantur comectores, id est, sompniorum interpretatores, quia sompnia possunt euenire ex naturali causa quia fleumaticus sompniat de habendis colericus de sictis. Item reprobantur specularii et qui inspiciunt in peluibus et vnguibus pollicis et gladiis limatis in spatulis arietum. Item reprobantur nicromatici qui suscitant demones et componunt ymagines in mollicera ad subuersionem hominum.

¶ Item, reprobantur sortilegi et mathematici qui per stellas pronosticant de fatis hominum sicut patet 26 q. 5. [*Non liceat*], tales maledicuntur a propheta, Psal. [118:21]: *Maledicti qui declinant a mandatis tuis*. Sed mandatum est [Exod. 23:24]: *Non adorabis deos* alios. Igitur, contrarium facientes sunt maledicti, Leu. 20[:6]: *Anima, que declinaverit ad magos et ariolos*, et sequitur, *ponam faciem meam contra eam, et interficiam* eum *de medio populi.* Quia Act. 1[:7]: *Non est vestrum nosse tempora vel momenta que Pater posuit in sua potestate.*

¶ Hic etiam nota quod secundum leges humanas qui carcerem frangit per artem uel violenciam et sic[[8]](#endnote-8) euadat portat in Deum in collo suo et se reddat reum, sic nos velimus effugere flagellum Dei per illicitas artes sicut patet de Ochozia 4 Reg. 1[:2]. Qui spreto vero Deo consiluit Domini acharem et Saul angustiatus consiluit phitonissam, 1 Reg. [28:7]. Propter quod ipse et filius suus perierunt.

¶ Item, tales supersticiones si censentur heretici qui secundum Augustinum, hereticus est qui falsam de fide opinionem gignit et in illa perseuerat et pertinaciter defenderit uel secundum Hieronimum, hereticus est qui sacram scripturam aliter intelligunt docet aut pertinaciter defendit quam sensus Spiritus Sancti afflagitat. Igitur tenenda est fides quia ipsa est carta Christianorum habendi et tenendi libere pacifice regnum celorum quamdiu fideliter eam tennerimus et tamdiu Dominus tenetur, eam nobis warantizare et defendere contra omnes aduersarios.

1. et ] *add.* non F.128. [↑](#endnote-ref-1)
2. quo ] Augustine *corr*. vnde F.128. [↑](#endnote-ref-2)
3. fides ] Augustine *om*. F.128. [↑](#endnote-ref-3)
4. initium ] Augustine *corr*. initerium F.128. [↑](#endnote-ref-4)
5. formata ] add. ~~Inde secundum Ysidorum libro 8~~ F.128. [↑](#endnote-ref-5)
6. quanto ] *corr*. quam F.128. [↑](#endnote-ref-6)
7. est ] *add*. ~~fides que naturalia transcendunt et captiuat~~ F.128. [↑](#endnote-ref-7)
8. sic ] *add*. ~~nos velimus~~ F.128. [↑](#endnote-ref-8)